Забудова вуліцы вядзецца з сярэдзіны XIX стагоддзя. Першапачаткова насіла назву вуліца Сярэдняя. У 1909 годзе пераназвана ў гонар рускага пісьменніка М. В. Гогаля. У 1921—1939 гадах, калі горад знаходзіўся пад уладай Польскай Рэспублікі, насіла назву вуліца Тадэвуша Касцюшкі ў гонар нацыянальнага героя Беларусі, Польшчы і ЗША, лідара нацыянальна-вызваленчага паўстання 1794 года. У гады нямецка-фашысцкай акупацыі — Мітэналее. Падчас Вялікай Айчыннай вайны вуліца моцна пацярпела. Пасля вызвалення горада ў 1944 г. зноў стала вуліцай Гогаля.